Ke ne ke gelela metsi mo motsweding mongwe o o gaufi. Re ne re gotetsa metsi ka setofo sa dikgong mme re bala ka lesedi la lebone la parafini; mme Shirley o ne a apaya ka setofo sa parafini. Re ne re dirisa bata ya bogologolo go tlhapela mo go yone. Re ne re tlhola re reetsa go bokolela ga diphiri bosigo mme re ikutlwa re le lesego go bo re le mmogo le go bo re direla Jehofa mmogo mo lefelong le go tlhokegang badiredi ba Bakeresete thata mo go lone. Bill Malenfant le mosadi wa gagwe e bong Sandra, ba gone jaanong ba direlang kwa ntlokgolo ya kwa Brooklyn, e ne e le babulatsela ba ba kgethegileng ba ba neng ba nna bokgakala jwa dikilometara di le 100 go tswa kwa go rona, kwa Decorah, Iowa. Gangwe le gape ba ne ba tla go bereka le rona letsatsi lotlhe mo bodireding. Fa nako e ntse e tsamaya, go ne ga nna le phuthego e nnye ya batho ba ka nna 25 kwa Strawberry Point.